แนวโน้มเงินบาทเคลื่อนไหว30.40/80
กสิกรไทย คาดเงินบาทสัปดาห์หน้าเคลื่อนไหว 30.40-30.80 บาท/เหรียญสหรัฐ จับตาผลประชุมเฟด มีผลต่อการเคลื่อนย้ายเงินทุน
29 ต.ค. 2565

กสิกรไทย คาดเงินบาทสัปดาห์หน้าเคลื่อนไหว 30.40-30.80 บาท/เหรียญสหรัฐ จับตาผลประชุมเฟด มีผลต่อการเคลื่อนย้ายเงินทุน
ศูนย์วิจัยกสิกรไทย ประเมินแนวโน้มเงินบาทสัปดาห์ถัดไป (17-21 มิ.ย.) เงินบาทอาจเคลื่อนไหวในกรอบ 30.40-30.80 บาทต่อเหรียญสหรัฐ โดยคงต้องจับตาผลการประชุมนโยบายการเงินของธนาคารกลางสหรัฐฯ (18-19 มิ.ย.) ซึ่งอาจมีผลต่อกระแสการเคลื่อนย้ายเงินทุนของนักลงทุนต่างชาติ ขณะที่ ตัวเลขเศรษฐกิจสหรัฐฯ ที่สำคัญที่ต้องติดตาม ได้แก่ ดัชนีตลาดที่อยู่อาศัย ผลสำรวจภาวะธุรกิจของเฟดสาขานิวยอร์กและแนวโน้มธุรกิจของเฟดสาขาฟิลาเดลเฟียเดือนมิ.ย. ยอดขายบ้านมือสอง ข้อมูลการเริ่มสร้างบ้าน การอนุญาตก่อสร้าง ดัชนีชี้นำเศรษฐกิจ และดัชนีราคาผู้บริโภคเดือนพ.ค. ข้อมูลเงินทุนไหลเข้าสุทธิเดือนเม.ย. รวมถึงจำนวนผู้ขอรับสวัสดิการว่างงานรายสัปดาห์ นอกจากนี้ ตลาดอาจจับตาการผลประชุมกลุ่ม G-8 ด้วยเช่นกัน  
สำหรับสัปดาห์ที่ผ่านมา เงินบาทร่วงแตะระดับอ่อนค่าสุดในรอบ 9 เดือนที่ 31.17 บาทต่อเหรียญสหรัฐ ก่อนดีดตัวกลับมาแข็งค่าปลายสัปดาห์ ทั้งนี้ เงินบาทอ่อนค่าลงในช่วงต้น-กลางสัปดาห์ สอดคล้องกับทิศทางสกุลเงินส่วนใหญ่ในเอเชีย รวมถึงแรงเทขายในตลาดหุ้นและตลาดพันธบัตรไทยของนักลงทุนต่างชาติ ท่ามกลางความวิตกเกี่ยวกับสัญญาณการชะลอตัวของเศรษฐกิจจีนและกำหนดเวลาในการใช้มาตรการผ่อนคลายเชิงปริมาณ (QE) ของธนาคารกลางสหรัฐฯ (เฟด) อย่างไรก็ดี การฟื้นตัวขึ้นของตลาดหุ้นไทย การส่งสัญญาณเข้าดูแลความผันผวนของเงินบาทจากผู้ว่าการธปท. และการขายเงินดอลลาร์ฯ เพื่อทำกำไร หนุนให้เงินบาทสามารถล้างช่วงติดลบและดีดตัวกลับมาแข็งค่าขึ้นในช่วงปลายสัปดาห์ โดยในวันศุกร์ (14 มิ.ย.) เงินบาทอยู่ที่ระดับ 30.55 เทียบกับระดับ 30.62 บาทต่อเหรียญสหรัฐ ในวันศุกร์ก่อนหน้า (7 มิ.ย.)